b'\n_START_ARTICLE_\nPredsednik Italijanske republike\n_START_PARAGRAPH_\nPredsednik Italijanske republike je najvi\xc5\xa1ja oblast v dr\xc5\xbeavi in predstavlja dr\xc5\xbeavno enotnost, kot dolo\xc4\x8da ustava z dne 1. januarja 1948. Izvoli ga parlament v plenarnem zasedanju. Izvoljen je lahko vsak dr\xc5\xbeavljan, ki je izpolnil 50. leto starosti in je sodno upravi\xc4\x8den do vseh civilnih in politi\xc4\x8dnih prednosti dr\xc5\xbeavljana.\n_START_SECTION_\nOdgovornost\n_START_PARAGRAPH_\nZ ozirom na odgovornost republi\xc5\xa1kega predsednika se italijanska ustava zgleduje po zgodovinskem, monarhi\xc4\x8dnem, pojmovanju Kraljevine Sardinije in drugih ve\xc4\x8djih evropskih kraljevin pred njo , ki so opro\xc5\xa1\xc4\x8dale kralja vsake odgovornosti. Po na\xc4\x8delih ustave mora imeti republi\xc5\xa1ki predsednik popolno svobodo pri odlo\xc4\x8danju, zato ga ne sme te\xc5\xbeiti nobena odgovornost za morebitne posledice njegovih odlo\xc4\x8ditev. Osebno je odgovoren samo v primeru veleizdaje ali zlorabe ustave, za kar ga sodi direktno parlament. Zaradi teh predpisov morajo biti vsi akti republi\xc5\xa1kega predsednika overovljeni s podpisom ministrskega predsednika in ministrov, ki so predstavili zakonski predlog. S tem podpisom ministri prevzamejo vsako pravno in zakonodajno odgovornost.'